Departament de Polítiques Digitals i Administració Pública
El desenvolupament de la societat digital es configura com una revolució social que es caracteritza per la massiva i lliure circulació d'informacions, idees i coneixement a través de xarxes, infraestructures, dispositius i noves aplicacions, i l'afecten diversos reptes i amenaces, el més rellevant dels quals és, en l'actualitat, el de la seguretat i la qualitat de les tecnologies d'informació i comunicació (TIC).
Els poders públics aposten per la plena implantació d'aquesta societat digital, emprant cada dia més les eines que els prestadors de serveis posen a la seva disposició.
L'ús quotidià d'aquestes tecnologies i el tractament que fan de la informació converteixen els serveis i les infraestructures TIC en elements essencials per a l'actual desenvolupament econòmic i convivència social.
La ciberseguretat és un dels pilars sobre els quals cal construir la societat digital que es vol a Catalunya i, per això, cal que els poders públics duguin a terme les actuacions necessàries per garantir-la paral·lelament al desenvolupament de la tecnologia i els nous serveis.
Amb aquesta finalitat, el 17 de març de 2009 el Govern de la Generalitat va aprovar el Pla de seguretat de la informació a Catalunya.
En aquest Pla es va determinar que l'execució la duria a terme la Fundació Centre de Seguretat de la Informació de Catalunya (CESICAT).
En aquest procés de millora de la ciberseguretat, el Govern de la Generalitat va acordar encarregar a la Fundació CESICAT la planificació, la gestió i el control de la seguretat de les TIC de la Generalitat de Catalunya i el seu sector públic mitjançant l'Acord GOV/103/2012, de 16 d'octubre.
En el marc d'aquest encàrrec, s'ha elaborat i madurat un model de seguretat que permet governar el risc que la ciberseguretat planteja sobre les TIC d'aquest àmbit, tot millorant-ne l'operació i el compliment normatiu.
Així mateix, la Llei 15/2017, de 25 de juliol, de l'Agència de Ciberseguretat de Catalunya crea l'Agència i la configura com a l'organisme que vetlla pel compliment de les funcions del servei públic de ciberseguretat i permet garantir i augmentar el nivell de seguretat de les xarxes i els sistemes d'informació a Catalunya en l'àmbit de les competències de la Generalitat.
Les seves funcions s'han de basar en la implantació de mesures de protecció sobre la infraestructura pública i els seus serveis, i també en la coordinació amb els proveïdors privats de serveis de la societat de la informació per a l'assoliment dels seus objectius.
Cal tenir present tot aquest conjunt d'actuacions, les tasques pendents d'iniciar, així com els reptes que cal afrontar a Catalunya en relació amb la ciberseguretat i determinar-ne l'actuació més adient.
Per aquest motiu s'ha de fer un plantejament estratègic que defineixi les accions que cal dur a terme en els propers anys.
Així doncs, cal acordar una estratègia de ciberseguretat que concreti l'aspiració estratègica i com la vol assolir la Generalitat de Catalunya i els òrgans encarregats d'executar-la.
Aquesta reflexió ha de guiar la futura elaboració de plans de ciberseguretat per a Catalunya, que també ha de liderar el Govern.
Per tot el que s'ha exposat, aquest Acord del Govern té com a objectiu aprovar l'Estratègia de ciberseguretat de la Generalitat Catalunya 2019-2022, la qual ha de permetre orientar l'acció del Govern en aquest àmbit a fi d'afrontar els reptes actuals i futurs.
A proposta del conseller de Polítiques Digitals i Administració Pública, el Govern
—1 Aprovar l'Estratègia de ciberseguretat de la Generalitat Catalunya 2019-2022, que s'adjunta com a annex al present Acord.
—2 La Fundació Centre de Seguretat de la Informació de Catalunya (CESICAT), o l'organisme competent en la matèria en l'àmbit de la Generalitat en cada moment, és l'encarregada d'impulsar aquesta Estratègia i n'ha de reportar el seguiment als organismes corresponents.
─3 Disposar la publicació d'aquest Acord al Diari Oficial de la Generalitat de Catalunya, tret de l'annex, que es pot consultar al web http://ciberseguretat.gencat.cat
Barcelona, 29 d'octubre de 2019